Naweek van beurtkrag dreigArgieffoto Hoewel beurtkrag nie Donderdag ingestel is soos Eskom gesê het moontlik is nie, moet Suid-Afrikaners nog nie die kerse en kragopwekkers te ver wegpak nie. Die kragvoorsiener het vanoggend opnuut gewaarsku dat daar ŉ groot kans van beurtkrag oor die naweek is. Volgens Eskom moet die kragvoorsiener sy water- en dieselreserwes aanvul om die moontlikheid van beurtkrag in volgende week te verlaag. Dit beteken Suid-Afrikaners kan daarom moontlik ŉ naweek van beurtkrag te wagte wees. Eskom het ŉ beroep op kragverbruikers gedoen om elektrisiteit spaarsamig te gebruik en geisers, swembadpompe, asook nienoodsaaklike ligte en elektriese toerusting af te skakel. “Ons herinner ons kliënte dat beurtkrag ŉ beheerde maatreël is wat die kragstelsel beskerm en verhoed dat dit heeltemal in duie stort. Beurtkrag sal slegs toegepas word wanneer dit absoluut noodsaaklik is.” Hou gerus Eskom se webwerf of amptelike Twitter-profiel dop vir die jongste nuus oor beurtkrag. Verbruikers wat deur ŉ munisipaliteit krag ontvang, kan op die bepaalde munisipaliteit se webwerf kyk vir die beurtkragskedule. Direkte Eskom-kliënte kan www.loadshedding.eskom.co.za/ besoek of die inbelsentrum by 0860 037 566 skakel.